PROKAL.CO, IDRAK, ngini ngaran karangan panulis haja, dibawai kakawalannya handak bakumpulan. Nang mambawai Idrak bakumpulan adalah kawalannya sawaktu sakulah SMP. Hampir 20 tahun kada badapat, babaya ada rancana kakawalannya handak bakumpulan hancap ai Idrak.
“Ayo haja mun handak bakumpulan. Siap haja unda hadir,” sambat Idrak.
Tapi supaya talihat rami balaluan ai kakawalannya bajanjian mamakai baju nang sama. “Harus mamakai baju putih lah mun kaina kita bakumpulan,” salah saurang kawan Idrak bajanjian.
Jadi pas sudah harinya, Idrak bingung. Soalnya handak tulak, babaya mancari baju putihnya, sakalinya dirandam bininya. “Nah am, dimapa sudah ini,” Idrak bapandir sorangannya.
Tuhuk bapikir dimapa caranya supaya kawa datang. Akhirnya Idrak taingat mukana ampun bininya. Langsung ai Idrak mamakai. Babaya badapat kakawalannya, sibuk bubuhan kakawalannya. “Nah ikam, baju apa ikam pakai tu Drak,” kawannya manakuni.
Kada tatahu Idrak manjawab, “Ngini model kaluaran hanyar. Kada ada kalo bubuhan ikam mamakai atau baisi damini?,” Idrak manakuni balik kawannya. Mandangar damintu, tanganga an haja lagi kakawalannya. (rin/beb)
bjn_Latn bjn_Latn bjn_Latn bjn_Latn bjn_Latn bjn_Latn